#### Către: Baroul București

**Ref**.: Solicitare Justiție Prietenoasă pentru Copii

Bucureşti, 22 decembrie 2020

Stimate Domnule Decan,

Fundaţia Centrul de Resurse Juridice este o persoană juridică română, cu sediul în Bucureşti, str. Arcului nr. 19, sector 2, cod fiscal R11341550, cu numărul de înregistrare în Registrul Asociaţiilor şi Fundaţiilor 380/1998, reprezentată prin Georgiana Iorgulescu, în calitate de directoare executivă, ce are ca obiect de activitate protecţia drepturilor persoanelor cu dizabilităţi. Centrul de Resurse Juridice derulează din anul 2003 un program naţional de promovare a drepturilor persoanelor cu dizabilităţi aflate în instituţiile de protecţie socială şi medicală, publice sau private.

În acest moment avem în derulare un proiect co-finanțat de **Uniunea Europeană prin programul pentru Drepturi, Egalitate și Cetățenie**, denumi **CFJ-DCSCP – Justiție prietenoasă pentru Copii – inițiativă privind dezvoltarea conceptului de practici în instanțele sociale**. Scopul acestei inițiative este aceea de a îmbunătăți sistemele de justiție penală, pentru a deveni mai prietenoase cu copiii-victime, dar și cu cei care au fost suspectați or acuzați de săvârșirea unei infracțiuni, și care se află într-o poziție vulnerabilă. Ne confruntăm cu o lipsă a înțelegerii modului în care copiii ar trebui să fie evaluați de către profesioniștii din justiția penală pentru a le putea identifica nevoile din domeniul social, educațional, de protecție și/sau de restaurare/reintegrare în procesul de justiție penală. Acest proiect se va concentra pe îmbunătățirea modului în care copiii ar trebui evaluați în mod individual, având scopul de a furniza instrumente profesioniștilor pentru a le permite să facă acest lucru în Bulgaria, Italia și România – fundația noastră având parteneri cu o bogată expertiză precum Validity Fundation (Ungaria – ce au peste 17 ani de expertiză în domeniul advocacy și în dezvoltarea strategiilor privind litigiile internaționale în materia drepturilor persoanelor cu dizabilități), BCNL (Bulgaria), PRISM (Italia) și subscrisa din România. Ca obiectiv principal, proiectul se va focusa pe elaborarea modelelor privind promovarea justiției prietenoase pentru copii și realizarea evaluărilor individuale pentru copiii cu dizabilități.

În acest context, vă rugăm să ne comunicați dacă ne puteți pune în legătură cu unul sau mai mulți dintre avocații Baroului București, inclusiv dintre cei ce acordă asistență juridică gratuită, care au participat la soluționarea unui caz penal în care a fost implicat un minor cu dizabilități mintale victimă sau suspect/inculpat și care are disponibilitatea de a ne povesti în cadrul unui interviu la distanță/corespondență electronică/telefonică (fără divulgarea datelor cu caracter personal) experiența sa și opiniile sale referitoare la soluționarea aceste cazuri.

Ne-ar ajuta în mod deosebit experiența unui avocat, pilon în cadrul procesului penal, în încercarea de a ne atinge obiectivele de îmbunătățire a sistemului de justiție penală pentru persoanele vulnerabile.

Vă adresăm rugămintea de a ne furniza informațiile solicitate în format electronic, la adresa de e-mail stefania.dascalu@crj.ro sau office@crj.ro.

Vă mulțumim anticipat pentru cooperare!

Dascălu Ștefania

Avocat

Centrul de Resurse Juridice